এক মনে পর্তুগালের পতাকাটা নিয়ে নাড়াঘাটা করছিলো ছোট্ট জিয়ান। চালক পাসা গুরুংয়ের গাড়ির সামনে ক্রিশ্চিয়ানো রোনাল্ডোর ছবি আর সঙ্গে পর্তুগালের পতাকা লাগানো।  দোকানে দোকানে দেদার বিকোচ্ছে ব্রাজিল, আর্জেন্তিনা, ইংল্যান্ড, ফ্রান্স, ইতালির পতাকা আর ব্যাচ। ম্যালের চারপাশ ছেয়ে গিয়েছে বিশ্বকাপে অংশগ্রহণকারী দেশগুলোর পতাকায়। দার্জিলিং না রাশিয়া, দেখে বোঝার কোনও উপায়ই নেই!
বিশ্বকাপ দরজায় কড়া নাড়ছে। আর সেই উন্মাদনায় কাঁপছে শৈলশহর। ফুটবল নিয়ে পাহাড়ের আবেগ নেহাত কম নয়। ইদানীংকালে কলকাতাকেও ছাপিয়ে যাচ্ছে পাহাড়ের ফুটবল আবেগ। নেরোকা, আইজল, শিলং লাজং— ভারতীয় ফুটবলে আবেগের অন্য নাম হয়ে গিয়েছে।  বিশ্বকাপের আগে রঙিন পাহাড় যেন আরও বর্ণময় হয়ে উঠেছে। বন্ধুদের সঙ্গে ম্যালের চারদিকে ফ্ল্যাগ লাগাচ্ছিলেন শিয়া। তাঁর কাছে জানতে চাওয়া হয়েছিল, তিনি কোন ফুটবলারের ভক্ত? কোন দেশকে সমর্থন করেন? শিয়ার জবাব, ‘‘ক্রিশ্চিয়ানো রোনাল্ডো আমার স্বপ্নের নায়ক।’’ নিজের হাতে ধরা পর্তুগালের পতাকা দেখিয়ে বললেন, ‘‘তাই তো আমি রোনাল্ডোর দেশের পতাকা ধরেই দাঁড়িয়ে আছি।’’ শিয়ার বন্ধু রাজেশ আবার ব্রাজিলের সমর্থক। এদিকে ফুটবলার মেসির অন্ধ ভক্ত। শিয়াকে শুনিয়েই বলে দেন, ‘‘বিশ্বকাপে পর্তুগাল কিছুই করতে পারবে না। বরং ব্রাজিল এবার ভাল খেলবে। মেসি ছাপিয়ে যাবে রোনাল্ডোকে।’’ পিছন থেকে শিবা থাপার সংযোজন, ‘‘আরে এবারও আমার বাজি জার্মানি। দেখবেন ওঁরা সব টিমকে ফের বেকায়দায় ফেলবে। ব্রাজিল, আর্জেন্তিনা, পর্তুগাল একেবারে উড়ে যাবে।’’
বন্ধুদের মধ্যে এই নিয়েই তর্ক বেঁধে গেল। ছয় বছরের জিয়ান আবার মায়ের কাছে বায়না ধরেছিল ক্রিশ্চিয়ানো েরানাল্ডোর দেশের পতাকা কেনার। মা কিনেও দেন। এর পরের বায়না, রোনাল্ডোর মতো চুল কাটবে সে। জিয়ানেরই বা দোষ কী! তার দাদা লালরাম থাপা তো ইতিমধ্যেই রোনাল্ডোর হেয়ারস্টাইল করে ফেলেছেন। মেসিদের ছাপিয়ে শৈলশহরে  উন্মাদনার কেন্দ্রবিন্দুতে রয়েছেন রোনাল্ডোই। কলকাতায় এখনও বিশ্বকাপ নিয়ে সেই উত্তাপের আঁচ পাওয়া যায়নি। অথচ দার্জিলিংয়ে শনিবার বিশ্বকাপকে ঘিরে একটা বড় র‌্যালিও হয়ে গিয়েছে। যেখানে উপস্থিত ছিলেন নির্মল ছেত্রীর মতো ফুটবলারও। বিশ্বকাপ উন্মাদনার পাশাপাশি পাহাড়ে ফুটবলের প্রচারও এই র‌্যালির অন্যতম প্রধান লক্ষ্য ছিল। সব মিলিয়ে দার্জিলিং এখন পুরো মেসি, রোনাল্ডোদেরই কব্জায়।
দোকানদারেরাও এই সময় জার্সি, পতাকা, ব্যাচ বিক্রি করে বেশ ভালই লাভের মুখ দেখছেন। রাস্তার পাশে ছোট্ট দোকান আছে বাহাদুরের। বিভিন্ন দেশের পতাকা বিক্রি করেন। বলছিলেন, ‘‘শুধু ছেলেরা নয়, এখানে মেয়েরাও ফুটবল নিয়ে আত্মহারা থাকে। যার ফলে আমরাও এই সময় লাভবান হই।’’